Source: http://inatsisit.gl/Lov?rid=%7B189D42B4-AE3E-4933-AE65-1A5A4051C762%7D&sc_lang=kl-GL
Timestamp: 2019-10-16 04:39:23+00:00
Document Index: 12495493

Matched Legal Cases: ['§ 3', '§ 16', '§ 16', '§ 16', '§ 30', '§ 30', '§ 30', '§ 30', '§ 30', '§ 75', '§ 41', '§ 30', '§ 34', '§ 34', '§ 30', '§ 39', '§ 35', '§ 28', '§ 29', '§ 41', '§ 46', '§ 46', '§ 1']

Akileraaruserinermik ingerlatsineq pillugu Inatsisartut inatsisaanni nr. 11, 2. november 2006-imeersumi, Inatsisartut inatsisaatigut nr. 12, 15. november 2007-imeersukkut aamma Inatsisartut inatsisaatigut nr. 2, 18. maj 2010-meersukkut kiisalu Inatsisartut inatsisaatigut nr. 9, 8. juni 2014-imeersukkut kingullermillu Inatsisartut inatsisaatigut nr. 8, 6. juni 2016-imeersukkut allanngortinneqartumi makku allannguutigitinneqassapput:
1. § 3, imm. 3-mi oqaaseqatigiit siulliit ima oqaasertaqassapput:
”Skatterådip ilaasortai allat arfinillit taakkualu tamarmik immikkut sinniisussaat SIK-p, AK-p, GE-p, NUSUKA-p, KNAPK-p aamma kommunit peqatigiillutik inassuteqareernerisigut Naalakkersuisunit toqqarneqartarput.”
2. § 16 , imm. 3 ima oqaasertaqassaaq:
”Imm. 3. Nammineerluni nalunaarsuiffik akileraruseriffimmut nassiunneqassaaq ukiumi ukiup aningaasarsiorfiup tulliani, kingusinnerpaamillu:
1) kinguliani nr. 2-mi 3-milu pineqanngitsuni tamatigut 1. maj:
2) namminersorluni inuussutissarsiummik ingerlataqartunit, akileraaruseriffiup ilitsersuinera malillugu elektroniskiusumik nammineerluni nalunaarsuiffimmik nalunaaruti­ginnittut 15. maj,
3) piginneqatigiiffiit, peqatigiiffiit il.il., akileraaruseriffiup ilitsersuinera malillugu elektroniskiusumik nammineerluni nalunaarsuiffimmik nalunaarutiginnittut 15. ju­ni.
3. § 16, imm. 3-p kingorna imm. 4 nutaatut ilanngunneqassaaq:
"Imm. 4. Namminersorluni inuussutissarsiummik ingerlataqartut, piginneqatigiiffiit peqatigiiffiillu imm. 3, nr. 2-mi 3-milu pineqartut, ukiup ani­ngaasarsiorfiup siuliani akileraaruseriffimmit missingersuinikkut akileraarutissaminnik angissusiliiffigineqartut nammineerluni nalunaarsuiffimmik nassiussinissamut piffissaraat ulloq 1. maj.”
Imm. 4-miit 6-imut matuma kingorna tassaalerput imm. 5-imiit 7-imut.
4. § 16, imm. 4-mi, imm. 5-inngortumi, oqaaseqatigiit aappaat ima oqaasertaqassaaq:
”Nammineerluni nalunaarsuiffimmik nassiussinissamik kinguartitsiniarluni qinnuteqaat tunngavilersugaassaaq, kingusinnerpaamillu ullormi nammineerluni nalunaarsuiffiup nassiunneqarfissaani tunniunneqarsimassalluni, tak. imm. 3-miit 4-mut.”
5. § 30, imm. 1, nr. 3, atorunnaarsinneqarpoq.
§ 30, imm. 1, nr. 4-miit 6-imut tassaalerput § 30, imm. 1, nr. 3-miit 5-imut.
6. § 30-p kingornagut ilanngunneqassaaq:
”§ 30 a. Suliffeqarfiutiminni kinaluunniit, Aningaasarsianit akileraarutit pillugit Inatsisartut inatsisaanni § 75, imm. 1-imi 2-milu taaneqartunik akissarsisitsisoq, suli­sunut ataasiakkaanut tunngatillugu soraarnerussutisiaqarnissamut imaluunniit inuunermut sil­limmasii­nermik aaqqissuussinermut akiliutigineqartut ukiut tamaasa januarip qaammataa naatinnagu tamakkerlugit nalunaarutigisassavaat. Tamatuma saniatigut akileraarutit A-t akiliutigineqartumit unerartinneqartut nalunaarutigineqassapput, akiliutigi­neqartoq soraarnerussutisiaqarnissamut imaluunniit inuunermut sillimmasiinermik aaqqissuussinermut tunngassuteqanngippat, Aningaasarsianit akileraarutit pil­lugit Inatsisartut inatsisaan­ni § 41, imm. 2 naapertorlugu sulisup aningaasarsi­aanut akileraaruteqaataasussanut ilanngunneqartussaanngippata.
Imm. 2. § 30-mi, imm. 1, nr. 5 aamma 6-imi, kiisalu imm. 2-5-imi aalajangersakkanut aamma atuutissaaq.”
7. § 34-p kingornagut ilanngunneqassaaq:
”§ 34 a. Akileraaruseriffiup paasissutissat § 30 a naapertorlugu nalunaarutigineqartut nalunaarsussavai.
Imm. 2. Inuup aningaasarsiaasa akileraaruteqaataasussat naatsorsorneranni akiliutiminik Danmarkimi, Savalimmiuni imaluunniit Kalaallit Nunaanni tamakkiisumik ilaannakuusumilluunniit ilanngaateqartinneqarsimannginnera up­pernarsarneqarpat, inuup soraarnerussutisiaqarnissamut inuunermulluunniit sillimmasiinermik aaqqissuussinernut § 39 a, imm. 2-mi piumasaqaatinik naammassinnittunut akiliutai pillugit paasissutissat Akileraaruseriffiup qinnuigineqaruni nalunaarsorsinnaavai.
Imm. 3. Naalakkersuisut nalunaarsuiffik, matumani aamma qarasaasiat atorlugit nalunaaruteqartarneq pillugu, paasissutissanik nalunaarsorneqarsimasunik ingerlatitseqqittarneq il.il. pillugit maleruagassat sukumiinerusut aalajangersarsinnaavaat.”
8. § 35a-mi imm. 7 aamma 8 nutaatut ilanngunne­qassapput:
”Imm. 7. Inuk maleruagassat imm. 1 aamma 2 naapertorlugit atuutilersinneqarsimasut malillugit nalunaarutigineqartussaq, paasissutissat isuman­naatsuunissaat unioqqutinneqarpat pineqartoq pillugu paasissutissanut tunngatillugu ilisimatinneqassaaq, unioqqutsitsinerup inuk pi-neqartoq taassumaluunniit inuttut inuunera pillugu paasissutissat illersugaanerannik akornusiisinnaanera ilimanaateqarpat.
Imm. 8. Maleruagassat imm. 1 aamma 2 naapertorlugit atuutilersinneqarsimasut malillugit inuit nalunaarutigineqartussat, pineqartut pillugit paasissutissat maleruagassat imm. 1-imiit 6-imut naapertorlugit atuutilersinneqarsimasut malillugit katersorneqarlutillu ingerlateqqinneqarnissaat pillugu tamaasa immikkut Aningaasaqarnikkut ingerlatisiviit nalunaaruteqartussaatitaasut ilisimatissavai, paasissutissanillu inunnut paasissutissat pillugit inatsimmi § 28 § 29-lu naapertorlugit pisinnaasaannik tamanik tunissallugit, taamaalilluni inuk paasissutissat illersorneqarnissaat pillugu pisinnaatitaaffini malillugit iliuuseqarnissamut naammattumik piffissaqaqqullugu, tamannalu tamatigut pisassaaq aningaasaqarnikkut ingerlatsiviup pineqartoq pil-lugu paasissutissanik akileraaruseriffimmut nalunaaruteqannginnerani.”
9. § 41 imm. 1-imi ”KANUKOKA” ”kommuninut” allanngorneqassaaq.
10. § 46-p kingorna ilanngunneqassaaq:
” § 46 a. Akileraarutaavallaartunik, ernianik, ajunngitsorsiassanik assigisaannilluunniit akiliinermi danskit koruuniinik, akileraartartup kontomut innersuussaanut aningaaserivimmiittumut pisarpoq. Taaneqartutut akileraartartoq nammineq nalunaarsuinikkut, utertoornissamut qinnuteqarnikkut imaluunniit kingusinnerusukkut kontomik innersuussisinnaavoq. Kontomut innersuunneqartumut akiliinermi akileraartarnermut ingerlatsivik akisussaasuujunnaartarpoq.
Imm. 2. Kontomik aningaaserivimmi Danmarkimi, Savalimmiuni imaluunniit Kalaallit Nunaanniinngitsumi innersuussisoqarsimappat, akiliinermut atatillugu aningaasartuutaanerusunik aningaasanit ilanngaasoqarsinnaavoq. Aningaasat nuutassat aningaasartuutinit ikinneruppata, akileraartarnermut ingerlatsiviup aningaasat kontomut innersuussamut ikinngitsuuinnarsinnaavai. Kontonut bankini Danmarkimiinngitsuni, Savalimmiuniinngitsuni imaluunniit Kalaallit Nunaanniinngitsuni akiliinerit piffissaq eqqorlugu akiliinertut isigineqartassapput, aamma tigusisussap nunami akiliinerit assigisaasa kinguneranniluunniit tigugaluarpagit, ulloq taanna kontonut Kalaallit Nunaanniittunut akiliinermi assiganik sullinneqarsimappata, taakkulu Kalaallit Nunaanniittut piffissaq eqqorlugu aningaasat tiguppatigit.
Imm. 3. Akileraartartoq siusinnerusukkut kontomik innersuussisimappat, akileraartarnermut ingerlatsiviup akileraartartumut nammineerluni nalunaarsuiffissakkut allakkakkulluunniit nalunaarutinik allanik nassiussamigut oqaatigisinnaavaa, akileraarutaavallaartut kontomut sumut ikineqassanersut, akileraartartoq kontomik allamik innersuussinngippat. Akileraartartoq kon-tomik allamik innersuussinngippat, nammineerluni nalunaarsuiffissami il.il. kontomut taaneqartumut ikineqassapput, tamatumuunalu akileraartarnermut ingerlatsivik akisussaafferutissalluni.
Imm. 4. Akileraartarnermut ingerlatsiviup akileraarutaavallaartut il.il. imm. 1-imi imaluunniit 2-mi taaneqartutut kontomut akilersinnaanngippagit, akileraartarnermut ingerlatsiviup ullormit akiliisinnaaffianit, akileraartartumut ernialersuisoqassanngilaq.
Imm. 5. Akileraartarnermut ingerlatsiviup akiliisussaafianit ukiut 5 qaangiuppata, akileraartarnermut ingerlatsivik imm. 1- 3-mi taaneqartutut kontomut suli akiliisinnaanngippat, akileraartartup akileraarutaavallaartunik, ernianik, ajunngitsorsiassanik assigisaanilluunniit piumasaqarsinnaanini annaassavaa. Piumasaqaataasinnaasut uuma siuliani taaneqartut piumasaqaataasinnaajunnaartut Nunatta karsianut ikineqassapput.”
Inatsisartut inatsisaat 2017-mi januaarip 1-ani atuutilerpoq.
Imm. 2. Inatsisartulli inatsisaanni § 1, nr. 5-imiit 7-imut ulloq 1. januar 2018-imi aatsaat atuutilissapput.
Namminersorlutik Oqartussat, 28. november 2016-mi.
L_32-2016_bemaerk_kn
L_32-2016_betaenk_kn